Efter en biljagt endte en påvirket bilist natten til søndag i en have på Centervej i Langeskov lige ved siden af Langeskov Centret.

- Vi var lige gået i seng ved midnatstid, men pludselig kunne jeg se blå blink og høre udrykning ovre fra centres parkeringsplads, så jeg stod op og kiggede ud af vinduet, fortæller montør Jan Andersen, der er nabo til centret.

- Pludselig røg der en bil igennem plankeværket og ind i min have, så jeg for ud i underbukser, fortæller han.

Ude i haven fulgte flere politibetjente efter den forulykkede Toyota Avensis ind på grunden. Føreren af bilen forsøgte at løbe væk og blev jagtet af betjentene.

- De fik ham ned at ligge og måtte slås lidt med ham. Da de gik væk med ham, spyttede han på en af betjentene, fortæller Jan Andersen.

Han har boet på stedet i 16 år og har aldrig oplevet noget lignende. Billederne her ved artiklen er taget af ham.

Jagten begyndte, da en politipatrulje så bilen i Ullerslev, mistænkte bilisten for at være spirituspåvirket og satte efter ham. Bilisten satte farten op og kørte ad Odensevej/Nyborgvej mod Langeskov, hvor han drejede væk fra hovedvejen og under viadukten mod Langeskov Centret.

På centrets parkeringsplads fortsatte jagten, der endte med, at bilisten kørte igennem plankeværket og ind til Jan Andersens ejendom. På det tidspunkt var hele fire politibiler involveret i jagten. Undervejs ramte bilen flere lygtepæle og et skilt.

Bilisten, en 49-årig mand fra Østfyn, blev anholdt og fik taget blodprøve. Han blev derefter løsladt men er sigtet for at have ført bil, mens han var påvirket af både spiritus og andre stoffer. Vagtchef Milan Holck Nielsen fra Fyns Politi formoder, at manden også vil modtage et erstatningskrav Jan Andersen, der fik ødelagt sit plankeværk.